নিজস্ব প্রতিবেদন : বাস, লরি ও ক্যাবের মুখোমুখি সংঘর্ষে গুরুতর জখম হলেন এক অন্তঃসত্ত্বা মহিলা। দুর্ঘটনার জেরে আহত হয়েছেন আরও ২ জন। শনিবার সকালে মোমিনপুরের কাছে ভয়ঙ্কর এই দুর্ঘটনাটি ঘটে। তারাতলা ও মোমিনপুরের মাঝে রিমান্ড রোড ক্রসিং। সেই ক্রসিংয়ের উপর মুখোমুখি ধাক্কা লাগে সরকারি বাস, লরি ও একটি ওলা ক্যাবের। তিনদিক থেকে আসছিল তিনটি গাড়ি। তারাতলার দিক থেকে আসছিল ৭ডি রুটের একটি বাস। একইসময়ে ওই ক্রসিংয়ে উপর চলে আসে লরি ও ক্যাবটি। সংঘর্ষের জেরে গুরুতর জখম হন অন্তঃসত্ত্বা ক্যাবযাত্রী। দুর্ঘটনার পর পরই তাঁকে সিএমআরআই হাসাপাতালে নিয়ে যাওয়া হয়। অন্যদিকে, সংঘর্ষের অভিঘাতে বাসটি একটি দোকানের মধ্যে ঢুকে যায়। কেউ আহত না হলেও, দোকানটি পুরোপুরি ভেঙে গেছে।